เอกสารแนบ 3

รายงานคณะกรรมการตรวจสอบ

เรียน ผู้ถือหุ้น บริษัท อาหารสยาม จำกัด (มหาชน)

ในรอบระยะเวลาบัญชีสิ้นสุดวันที่ 31 ธันวาคม 2547
คณะกรรมการตรวจสอบของบริษัทซึ่งประกอบด้วย นายวิโรจน์ เลาหะพันธ์ ประธาน นายอุดม
วิทยะสิรินันท์ และนายจักรมณฑ์ ผาสุกวนิช กรรมการ ได้มีการประชุมร่วมกันรวม 4 ครั้ง
ตามรายละเอียดผู้เข้าประชุมแนบท้ายรายงาน ในการประชุมทุกครั้ง ได้เชิญผู้สอบบัญชีของบริษัท
ผู้บริหารบริษัทที่เกี่ยวข้อง
เข้าร่วมประชุมเพื่อชี้แจงผลการบริหารงานและรับทราบผลการตรวจสอบของผู้สอบบัญชีและผู้ตรวจสอบภายใน

สาระสำคัญที่คณะกรรมการตรวจสอบได้พิจารณาในรอบระยะเวลาบัญชี 2547 มีโดยสรุปดังนี้

1.  การจัดทำงบการเงินประจำปีสิ้นสุดวันที่ 31 ธันวาคม 2547

  ได้พิจารณาผลการสอบทานทุกไตรมาส และผลการตรวจสอบงบการเงินประจำปี
  ซึ่งผู้อำนวยการฝ่าย

การเงินและบัญชี และผู้สอบบัญชีรับอนุญาตได้ชี้แจงจนเชื่อได้ว่า
งบการเงินของบริษัทได้บันทึกไว้โดยถูกต้องตามหลักฐาน
และเป็นไปตามมาตรฐานการบัญชีที่ทางราชการกำหนด
ทั้งถูกต้องตามเกณฑ์ที่ตลาดหลักทรัพย์แห่งประเทศ
และสำนักงานคณะกรรมการกำกับหลักทรัพย์และตลาดหลักทรัพย์กำหนดสำหรับบริษัทจดทะเบียน

2.  การบริหารความเสี่ยง

  บริษัทได้แต่งตั้งคณะกรรมการบริหารความเสี่ยงขึ้น โดยมีกรรมการรองกรรมการผู้จัดการเป็น

ประธาน ได้มีการพิจารณาจำแนกประเภทของความเสี่ยง
ที่อาจจะกระทบต่อผลประกอบการของบริษัท โอกาสที่ความเสี่ยงจะเกิดขึ้น
พร้อมทั้งแนวปฏิบัติเพื่อบรรเทาความเสี่ยง ได้จัดอบรมพนักงานเกี่ยวกับการบริหารความเสี่ยง
รวมทั้งจัดตั้งคณะทำงานบริหารความเสี่ยงขึ้นโดยเฉพาะ
เพื่อบรรเทาความเสียหายที่อาจจะได้รับด้วย

3.  การควบคุมภายใน

  คณะกรรมการตรวจสอบได้สอบทานผลงานตรวจสอบของผู้ตรวจสอบภายใน เกี่ยวกับระบบการควบ

คุมสินทรัพย์ สำรองค่าเสื่อมค่าของสินค้าคงเหลือ การจัดซื้อวัตถุดิบทางการเกษตร
การคำนวณต้นทุนการผลิต การจ่ายเงินลงทุน การหักภาษี ณ ที่จ่าย รวมทั้งการพนักงาน ฯลฯ
พบว่ามีการควบคุมที่มีประสิทธิภาพดี
มีข้อที่ควรปรับปรุงแก้ไขเล็กน้อยเกี่ยวกับการคำนวณต้นทุนการผลิต เพื่อให้เหมาะสมยิ่งขึ้น

4.  การกำกับดูแลที่ดี

  ตามที่คณะกรรมการตรวจสอบได้เคยเสนอแนะให้บริษัทจัดทำคู่มือ การกำกับดูแลกิจการที่ดีของ

บริษัทขึ้นเมื่อ 5 พฤศจิกายน 2546
บริษัทได้จัดทำตามและได้เสนอคณะกรรมการบริษัทพิจารณาอนุมัติแล้ว
ในการประชุมคณะกรรมการบริษัทครั้งที่ 109 วันที่ 24 กุมภาพันธ์ 2547
จึงได้เสนอแนะให้ผู้ตรวจสอบภายในติดตามและประเมินผลการปฏิบัติให้เป็นไปตามแนวทางปฏิบัติของตลาดหลักทรัพย์แห่งประเทศไทย
เรื่องการกำกับดูแลกิจการของบริษัทจดทะเบียนต่อไปโดยเคร่งครัด

5.  ผู้สอบบัญชีและค่าตอบแทน สำหรับงบการเงินในรอบระยะเวลาบัญชีปี 2548

  คณะกรรมการตรวจสอบเห็นสมควรเสนอที่ประชุมสามัญผู้ถือหุ้น ให้แต่งตั้ง นายสุพจน์ สิงห์เสน่ห์ ผู้

สอบบัญชีรับอนุญาต เลขที่ 2836 หรือนางสาวสมบูรณ์ ศุภศิริภิญโญ ผู้สอบบัญชีรับอนุญาตเลขที่ 3731
แห่งสำนักงานบริษัท เคพีเอ็มจี ภูมิไชย สอบบัญชี จำกัด เป็นผู้สอบบัญชีของบริษัทต่อไปอีกวาระหนึ่ง
โดยมีค่าสอบบัญชีและค่าสอบทานรวม 3 ไตรมาส เป็นเงินรวม 601,000 บาท เพิ่มขึ้นจากปี 2547
จำนวน 76,000 บาท หรือร้อยละ 14.48
ทั้งนี้เพราะผู้สอบบัญชีจะต้องนำงบการเงินของบริษัทย่อยมาจัดทำงบการเงินรวม
และบริษัทผู้สอบบัญชีที่เป็นนิติบุคคลจะต้องจัดให้มีหลักประกันความรับผิดชอบต่อบุคคลที่สาม
ตามหลักเกณฑ์และวิธีการที่กำหนดโดยกฎกระทรวง ซึ่งออกตามความในมาตรา 11
แห่งพระราชบัญญัติวิชาชีพบัญชี พ.ศ. 2547 ด้วย

  จึงเรียนมาเพื่อโปรดทราบและพิจารณา

  ในนามคณะกรรมการตรวจสอบ

  ( นายวิโรจน์ เลาหะพันธุ์ )

  ประธานคณะกรรมการตรวจสอบ

  16 กุมภาพันธ์ 2548

รายละเอียดผู้เข้าประชุมแนบท้ายรายงาน

นายวิโรจน์ เลาหะพันธุ์ เข้าร่วมประชุม 4 ครั้ง คิดเป็นร้อยละ 100

นายอุดม วิทยะสิรินันท์ เข้าร่วมประชุม 4 ครั้ง คิดเป็นร้อยละ 100

นายจักรมณฑ์ ผาสุกวนิช เข้าร่วมประชุม 2 ครั้ง คิดเป็นร้อยละ 50